
[bookmark: _Hlk37943241][bookmark: _Hlk60916305]1.jautājums.
Izvērtējot iepirkuma dokumentācijā iekļauto ģeotehniskās izpētes darbu programmu, lūdzam precizēt, vai tās apjoms un detalizācijas pakāpe ir izvērtēta, ņemot vērā, ka iepirkuma ietvaros paredzēta būvprojekta izstrāde minimālā sastāvā.

Atbilde.
Atsaucoties uz Ministru kabineta noteikumu Nr.500 “Vispārīgie būvnoteikumi” 26.12. punktu (“skiču projekts – stadija, kad objekta projekts ir izstrādāts pakāpē, kas ļauj gūt plašu ieskatu par projekta plānojuma aspektiem, funkcionālo organizāciju, telpisko uzbūvi un izskatu, kā arī dod iespēju veikt stratēģisku izvēli starp funkcionālajām koncepcijām un paredzamajiem (plānotajiem) risinājumiem”) un 186. punktu (“Būvprojekts minimālā sastāvā atbilst būvprojektam skiču projekta stadijā.”) kā arī Iepirkuma nolikuma 1. pielikuma “Projektēšanas uzdevums” (turpmāk – PU) 8., 9. un 10. punktiem, norādām, ka iepērkamajam būvprojektam minimālā sastāvā “Ventspils brīvostas piestātnes Nr.17 pārbūve” (turpmāk – BMS) pēc tā apjoma, satura un detalizācijas pakāpes ir jāatbilst būvprojektam Skiču projekta stadijā.

Vēršam uzmanību, ka PU 8.3. punktā ir skaidrots BMS izstrādes mērķis: “Ņemot vērā, ka Pasūtītājs nākamā būvniecības etapā plāno organizēt būvprojekta izstrādes un būvdarbu izpildes iepirkumu, būvprojekta minimālā sastāvā stadija jāparedz tādā detalizācijas līmenī, kas ļauj gūt plašu ieskatu par piestātnes galveno funkcionālo elementu atjaunošanas, pārbūves un gultnes aizsardzības jaunbūves iespējamiem risinājumiem, to izbūves tehnoloģiskajiem aspektiem un būvniecības izmaksām, kā arī sniedz iespēju veikt stratēģisku izvēli starp piestātnes fasādes sienas, tās enkursistēmas un apareļa pārbūves un atjaunošanas scenārijiem, kā arī starp būvkonstrukciju risinājumiem piestātnes fasādes sienas un tās enkursistēmas pārbūves scenārija izvēles gadījumā.”.

Saskaņā ar Iepirkuma nolikumu, PU 8.3. punktā definētais mērķis paredz:
· atbilstoši PU 8.1. punktam – vairāku vienlīdz iespējamo “Piestātnes galveno funkcionālo elementu atjaunošanas, pārbūves, un jaunbūves būvprojekta risinājumu izstrādi … un to savstarpējo salīdzināšanu”;
· atbilstoši PU 8.4. punktam – augstākminēto vienlīdz iespējamo BMS risinājumu izstrādi pietiekamā detalizācijas pakāpē, kas tai skaitā paredz “ģeotehniskos un būvkonstrukciju aprēķinus; būvkonstrukciju risinājumu rasējumu izstrādi; būvdarbu un būvizstrādājumu specifikācijas; būvniecības apjomu un to izmaksu noteikšanu”;
· atbilstoši PU 9.2. punktam – ģeotehnisko izpēti saskaņā ar PU 1. pielikumu un Iepirkuma nolikuma 2. pielikumu;
· atbilstoši PU 1. pielikuma “Ģeotehniskās izpētes darbu specifikācijas” 3. punktam – pēc iespējas precīzākas informācijas “… par grunts nelineārajām mehāniskajām īpašībām, kas ļautu pielietot Hardening soil model, Hardening soil model with small-strain stiffness un Soft soil creep model grunts matemātiskos modeļus ģeotehiskajos aprēķinos ar Pilno Galīgo Elementu Metodi (aprēķina programma “PLAXIS” un tās analogi).” iegūšanu grunts ģeotehniskās izpētes gaitā;
· atbilstoši PU 9.4. punktam – būvkonstrukciju aprēķinu veikšanu un atskaišu izstrādi “… atbilstoši Būvkonstrukciju projektēšanas būvnormatīva LBN 217-24 normatīvā akta prasībām”;
· atbilstoši PU 10.4. punktam – BMS “Būvkonstrukciju” daļas izstrādi atbilstoši “… Ministru kabineta 2017.gada 9.maija noteikumu Nr. 253 “Atsevišķu inženierbūvju būvnoteikumi””;
· atbilstoši PU 10.5. punktam – BMS “Būvkonstrukciju” daļas noformēšanu atbilstoši “… LVS 1046:2017 “Prasības būvkonstrukciju projekta saturam un noformēšanai” prasībām un rekomendācijām.”.

Iepirkuma priekšmets paredz ģeotehnisko un būvkonstrukciju aprēķinu veikšanu atbilstošā līmenī ar mērķi izstrādāt piestātnes galveno funkcionālo elementu atjaunošanas, pārbūves un jaunbūves būvprojekta risinājumus to savstarpējai salīdzināšanai un gala scenārija stratēģiskajai izvēlei, lai organizētu būvprojekta izstrādes un būvdarbu izpildes iepirkumu uz izstrādātā BMS un saņemtās būvatļaujas pamata. Stratēģiski izvēlētajam gala scenārijam jābūt izstrādātam un pārdomātam atbilstošā kvalitātes un atbildības pakāpē, lai izvairītos no tā vēlākas pārskatīšanas.

Ņemot vērā iepriekš minēto, ģeotehniskās izpētes darbu programmas apjoms un detalizācijas pakāpe ir izvērtēta.


2.jautājums.
Paredzētā izpētes programma pēc sava apjoma un izmantoto metožu kopuma vairāk atbilst detalizētas tehniskās projektēšanas stadijai. Tajā vienlaikus paredzētas vairākas savstarpēji papildinošas un daļēji pārklājošas in situ un laboratorijas metodes — CPTu, DMT, presiometra testi, spārniņgriezes testi, seismiskie mērījumi, disipācijas testi, sarežģīti TRX-CAD testi, oedometra, tiešās bīdes un filtrācijas testi.

Atbilde.
Ģeotehniskās izpētes darbu programmas apjoms un detalizācijas pakāpe ir izvērtētas un atbilst Iepirkuma nolikumam.


3.jautājums.
Atsevišķu metožu izpilde paredzētajos grunts apstākļos ir ne tikai tehniski sarežģīta, bet arī saistīta ar būtiskām izmaksām un izpildes riskiem. Piemēram, presiometra testu veikšanai līdz 50 m dziļumam ļoti mīkstās, ūdens piesātinātās mālainās gruntīs nepieciešama īpaša urbuma sagatavošanas un stabilizācijas tehnoloģija, kā arī presiometra brigādes un aprīkojuma klātbūtne visā pakāpeniskās urbšanas laikā. Savukārt prasītie TRX-CAD testi ar lokāliem deformāciju mērījumiem Latvijas laboratorijās, pēc mums pieejamās informācijas, nav pieejami, tādēļ paraugi būtu jātransportē uz specializētu ārvalstu laboratoriju.

Atbilde.
Ģeotehniskās izpētes plānošana, veikšana un atskaites izstrāde ir jāveic saskaņā ar spēkā esošajiem Latvijas normatīvajiem aktiem, kā arī Eiropas un Starptautiskajiem standartiem ģeotehniskās izpētes un ģeotehniskās projektēšanas jomā un izpildot visus PU sniegtos norādījumus.


4.jautājums.
Vienlaikus minimālā sastāva projektēšanas stadijā vēl nav galīgi zināms paredzamais piestātnes konstrukcijas un pamatu risinājums, aprēķinu modelis un tie ģeotehniskie parametri, kuri detalizētajā projektēšanā faktiski būs nepieciešami. Tādēļ pastāv risks, ka daļa ļoti sarežģīto un dārgo (izmaksas varētu pārsniegt 100 000 EUR) izpētes darbu šajā stadijā netiks pilnvērtīgi izmantota vai vēlāk būs jāpapildina atbilstoši izvēlētajam konstrukcijas risinājumam.

Atbilde.
PU 8.4. punkts paredz piestātnes būvkonstrukciju risinājumu variantu izstrādi pietiekamā detalizācijas pakāpē, kas tai skaitā ietver “ģeotehniskos un būvkonstrukciju aprēķinus; būvkonstrukciju risinājumu rasējumu izstrādi; būvdarbu un būvizstrādājumu specifikācijas; būvniecības apjomu un to izmaksu noteikšanu”.


5.jautājums.
Ņemot vērā minēto, lūdzam Pasūtītāju izvērtēt iespēju pārskatīt ģeotehniskās izpētes programmu un sadalīt to divos posmos:
1. būvprojekta minimālā sastāva stadijā veikt izpēti, kas nepieciešama ģeoloģiskā griezuma, kritisko grunts slāņu, sākotnējo ģeotehnisko parametru un iespējamo pamatu risinājumu izvērtēšanai;
2. specializētos un detalizētos testus veikt nākamajā projektēšanas stadijā, kad ir izvēlēta konstrukcijas shēma, zināmas slodzes un precīzi definēti aprēķiniem nepieciešamie grunts parametri.

Atbilde.
Ģeotehniskās izpētes programmas sadalīšanu divos posmos nav iespējama.


6.jautājums.
Lūdzam arī skaidrot, kādiem konkrētiem projektēšanas aprēķiniem minimālā sastāva stadijā paredzēts izmantot katras specializētās metodes rezultātus, īpaši Ménard presiometra, DMT, seismisko mērījumu, disipācijas un TRX-CAD testu rezultātus.

Atbilde.
Lūdzu skatīt PU 1. pielikuma “Ģeotehniskās izpētes darbu specifikācijas” 3. punktu “Ģeotehniskās izpētes gaitā jāiegūst pēc iespējas precīzāku informāciju par grunts nelineārajām mehāniskajām īpašībām, kas ļautu pielietot Hardening soil model, Hardening soil model with small-strain stiffness un Soft soil creep model grunts matemātiskos modeļus ģeotehiskajos aprēķinos ar Pilno Galīgo Elementu Metodi (aprēķina programma “PLAXIS” un tās analogi).”

